
Α.     Τεύχος Τεχνικών Δεδομένων (Τ.Τ.Δ.)  

Στοιχεία του έργου

1. Σκοπός του έργου

Η περιοχή κατασκευής του έργου ανήκει στον Δήμο Καλαμπάκας του Νομού Τρικάλων της Περιφέρειας Θεσσαλίας.

Το έργο του φράγματος βρίσκεται ΒΑ του οικισμού Θεόπετρα και κατασκευάζεται σε απόσταση περίπου 10 χλμ. από τον οικισμό, στον ποταμό Ληθαίο, σε υψόμετρο κοίτης περίπου +300.

Σκοπός του έργου είναι η δημιουργία ταμιευτήρα αποθήκευσης του απορρέοντος νερού του ποταμού, το οποίο θα χρησιμεύσει για την άρδευση εκτάσεων των τοπικών διαμερισμάτων Αύρας, Σπαθάδων και Αγίου Νικολάου (βερεντζί).

2. Περιγραφή και ουσιώδη χαρακτηριστικά του έργου

Το ανάχωμα του φράγματος είναι μεικτής διατομής και αποτελείται από ένα τμήμα από σκληρό επίχωμα για το κεντρικό τμήμα και την αριστερή όχθη, μήκους στέψεως 260 μ. και ένα χωμάτινο τμήμα στη δεξιά όχθη, μήκους στέψεως 266 μ. Η κατασκευή του αναχώματος από σκληρό επίχωμα και τμήματος του μανδύα στεγανότητας έχει ολοκληρωθεί. 

Συνοπτικά το αντικείμενο της νέας εργολαβίας, με την οποία θα ολοκληρωθεί το έργο, περιλαμβάνει τις ακόλουθες εργασίες:

· Κατασκευή τμήματος του ανάντη μανδύα στεγανότητας του σκληρού επιχώματος, στην περιοχή συναρμογής με το γεώφραγμα

· Ολοκλήρωση των εκσκαφών στην περιοχή θεμελίωσης του γεωφράγματος

· Κατασκευή του γεωφράγματος

· Τοποθέτηση των οργάνων ελέγχου του φράγματος

· Κατασκευή των έργων στέψης στην περιοχή του γεωφράγματος

· Κατασκευή του πώματος έμφραξης του ταμιευτήρα.
2.1   Γεωλογικές και γεωτεχνικές συνθήκες
Το μεγαλύτερο τμήμα της λεκάνης κατάκλυσης αναπτύσσεται στον αδιαπέρατο σχηματισμό "Μάργες Ριζώματος της Μολάσσας" που είναι πλήρως στεγανός. Στη βόρεια περιοχή του ταμιευτήρα επικρατούν παλιές χερσαίες αποθέσεις Πλειστόκαινου με πάχος έως 30m. 

Οι αποθέσεις αυτές καλύπτονται από στρώμα αργιλοϊλύος χαμηλής περατότητας, πάχους 5,0 έως 9,0 μ. Η διαπερατότητα των ιλιολίθων - μαργών (μολάσσα) στους οποίους θα εδρασθεί το τμήμα του φράγματος από σκληρό επίχωμα (αριστερό αντέρεισμα και ευρεία κοίτη) είναι γενικά χαμηλή Κ = 10-4 έως 10-6 cm/sec. Στην επιφάνεια της πλίνθου στην οποία εδράζεται ο μανδύας στεγανώσεως του φράγματος από σκληρό επίχωμα, έγινε κουρτίνα τσιμεντενέσεων. Στις ποταμοχερσαίες αποθέσεις του δεξιού αντερείσματος όπου πρόκειται να εδραστεί το γεώφραγμα, η διαπερατότητα κυμαίνεται από κ= 10-4 έως 10-5 cm/sec και γίνονται εργασίες στεγανοποίησης στα πλαίσια της υφιστάμενης εργολαβίας. 

Το σύνολο των εργασιών στεγανοποίησης του εδάφους έδρασης του αναχώματος αναμένεται να ολοκληρωθούν στα πλαίσια της υφιστάμενης εργολαβίας.

Λόγω των παραπάνω γεωλογικών - γεωτεχνικών συνθηκών υιοθετήθηκε η κατασκευή μικτού φράγματος, το οποίο στο τμήμα του αριστερού αντερείσματος και της ευρείας κοίτης είναι από "σκληρό επίχωμα" (φράγμα υπερπηδητό) και στο τμήμα του δεξιού αντερείσματος είναι "γεώφραγμα με αργιλικό πυρήνα".

Εδαφικές αστάθειες, όπως κατολισθήσεις, καταπτώσεις, ερπυσμοί εδαφών κ.λπ., δεν εντοπίσθηκαν στην περιοχή  του ταμιευτήρα. Επικρατούν γενικά καλές συνθήκες ευστάθειας των φυσικών πρανών της περιμέτρου που αναμένεται να διατηρηθούν και μετά τη δημιουργία του ταμιευτήρα. Οι χερσαίες πλειστοκαινικές αποθέσεις λόγω του ικανοποιητικού βαθμού συμπύκνωσης και των ήπιων εδαφικών κλίσεων δημιουργούν γενικά σταθερά φυσικά πρανή.

2.2   Περιγραφή έργων
Στα πλαίσια της οριστικής μελέτης του έργου, με βάση τις γεωλογικές και εδαφοτεχνικές συνθήκες του υπεδάφους, την τοπογραφία και το είδος των διατιθέμενων υλικών, μετά από τεχνικοοικονομική διερεύνηση, επελέγη μεικτός τύπος φράγματος, ως ακολούθως:

· Φράγμα από σκληρό επίχωμα για το κεντρικό τμήμα και την αριστερή όχθη, μήκους στέψεως 260 μ.

· Φράγμα γαιώδες με αδιαπέρατο πυρήνα για το υπόλοιπο τμήμα στη δεξιά όχθη, μήκους στέψεως 266 μ. 

Η στέψη του φράγματος όταν ολοκληρωθεί η κατασκευή του θα έχει συνολικό μήκος 526 μ., πλάτος 5,70 μ., από το οποίο 3,50 μ. είναι το κατάστρωμα κυκλοφορίας

Το  υψόμετρο ερυθράς στον άξονα της στέψεως είναι στο +331,0.

Η ανώτατη στάθμη του ταμιευτήρα βρίσκεται στο υψόμετρο +328,0

Ο συνολικός όγκος του τμήματος του φράγματος από σκληρό επίχωμα είναι 160.000 μ3 και ο αντίστοιχος για το γεώφραγμα 364360 μ3. 

Το μέγιστο ύψος του φράγματος από το φυσικό έδαφος είναι:

για το τμήμα από σκληρό επίχωμα 



32 μ.

για το τμήμα του γεωφράγματος 



21 μ.

Η συναρμογή του άξονα των δύο τμημάτων γίνεται με γωνία 149ο.

Μέχρι σήμερα έχει σχεδόν ολοκληρωθεί η κατασκευή του φράγματος  από σκληρό επίχωμα. 

2.2.1   Έργα που κατασκευάστηκαν ή κατασκευάζονται στα πλαίσια της υφιστάμενης εργολαβίας
Α
Σκληρό επίχωμα

Το σώμα του φράγματος από σκληρό επίχωμα είναι συμμετρικό με κλίσεις πρανών 1,00 κατ. : 0,80 οριζ., με στέψη σκληρού επιχώματος στο +330,7 πλάτους 4,50 μ.

Η κατάντη παρειά του σώματος από σκληρό επίχωμα, για λόγους προστασίας και αρτιότερης κατασκευής, είναι βαθμιδωτή με τοποθέτηση κατά την κατασκευή του σκληρού επιχώματος προκατακσευασμένων τεμαχίων από σκυρόδεμα C16/20 διατομής γάμα ύψους 0,90 μ. και βάσεως 0,72 μ., τα οποία εγκιβωτίζουν τις διαστρωνόμενες και συμπυκνούμενες στρώσεις σκληρού επιχώματος.

Επάνω από την στέψη του σκληρού επιχώματος γίνεται στα πλαίσια της υφιστάμενης εργολαβίας διαμόρφωση καταστρώματος οδού από σκυρόδεμα C16/20 , το οποίο αποτελείται από οδόστρωμα πλάτους 3,50 μ. και εκατέρωθεν πεζοδρόμια από τα οποία το κατάντη έχει πλάτος 1,20 μ. και το ανάντη 0,70 μ. 

Στην ανάντη, προς τον ταμιευτήρα, παρειά του σκληρού επιχώματος κατασκευάζεται μανδύας στεγανώσεως από οπλισμένο σκυρόδεμα C16/20 πάχους 0,30 μ., ο οποίος στη βάση του εδράζεται σε πλίνθο από οπλισμένο σκυρόδεμα C16/20. Η κατασκευή της πλίνθου έχει ολοκληρωθεί.

 Τμήμα του μανδύα στεγανώσεως κυρίως στην περιοχή συναρμογής των δύο φραγμάτων, θα κατασκευαστεί στα πλαίσια της νέας εργολαβίας. 

Για την στράγγιση μεταξύ μανδύα στεγανώσεως και σώματος σκληρού επιχώματος, προβλέπεται ανάμεσα στο μανδύα και το σώμα του φράγματος τοποθέτηση σωλήνων στραγγίσεως διαμέτρου 200 χλστ., κατά τη μέγιστη κλίση ανά αποστάσεις περίπου 3,00 μ., οι οποίοι καταλήγουν σε συλλεκτήριο αγωγό διαμέτρου 630 χλστ. ο οποίος είναι μέσα στην πλίνθο εδράσεως του μανδύα.

Β
Υπερχειλιστής

Ο υπερχειλιστής τοποθετείται στη στέψη του φράγματος από σκληρό επίχωμα, είναι ανοικτός με στάθμη στέψεως στο +328, πλάτος L=26 μ. και η ανώτατη στάθμη νερού για την διοχέτευση της πλημμύρας των Τ=10.000 ετών είναι +330,13.

Η στέψη του σώματος του φράγματος από σκληρό επίχωμα στη θέση του υπερχειλιστή είναι 325,83, το έργο του υπερχειλιστή εδράζεται επί του σκληρού επιχώματος και κατασκευάζεται  από οπλισμένο σκυρόδεμα C20/25. 

Για την αποκατάσταση της επικοινωνίας στη στέψη του φράγματος προβλέπεται κάλυψη του υπερχειλιστή με γέφυρα οπλισμένου σκυροδέματος C20/25, με την κατασκευή τριών μεσόβαθρων πλάτους 0,40 μ. το καθένα.

Το κάτω πλέγμα της γέφυρας τοποθετείται στο +330,55, ήτοι υπάρχει ύψος 2,55 μ. για το βάθος ροής του νερού και περιθώριο ασφαλείας.

Ο αγωγός απαγωγής των νερών υπερχειλίσεως κατάντη του υπερχειλιστή κατασκευάζεται επί της κατάντη παρειάς του σκληρού επιχώματος, έχει πλάτος 26,00 μ. και πυθμένα βαθμιδωτό με θεωρητική κλίση όση της παρειάς του σκληρού επιχώματος ( 1,00 κατ.:0,80 οριζ.) και διαμορφώνεται από προκατασκευασμένες βαθμίδες οπλισμένου σκυροδέματος C20/25 ύψους 0,90 μ. και πλάτους 0,72 μ., οι οποίες εδράζονται επί του σκληρού επιχώματος.

Ο παραπάνω αγωγός απαγωγής καταλήγει σε λεκάνη καταστροφής της απομένουσας ενέργειας, από οπλισμένο σκυρόδεμα C16/20, διαστάσεων πλάτους 26,00 μ., μήκους 6,70 μ. στο υψόμετρο +298,35 και στη συνέχεια μήκους 6,50 μ. σε υψόμετρο +299,50 με την δημιουργία κατακόρυφου αναβαθμού ύψους 1,15 μ. 

Η στέψη των τοιχωμάτων της λεκάνης είναι στο +302,30,

Για να είναι δυνατή η επικοινωνία των περιοχών εκατέρωθεν του έργου καταστροφής ενέργειας, προβλέπεται κατασκευή γέφυρας τεσσάρων ανοιγμάτων με τρία μεσόβαθρα πάχους 0,50 μ. το καθένα. Το πλάτος της στέψεως της γέφυρας είναι 3,60 μ. από τα οποία 3,00 μ. για την διέλευση αυτοκινήτου, της οποίας το κάτω πέλμα έχει της ίδια στέψη με τα τοιχώματα της λεκάνης.

Κατάντη της λεκάνης προβλέπεται προστασία της κοίτης του ποταμού σε μήκος περίπου 65 μ., με λιθορριπή.

Γ
Έργα εκτροπής - εκκενώσεως - υδροληψίας

Για την εκτροπή των νερών του ποταμού έγινε κατασκευή ορθογωνικού αγωγού από οπλισμένο σκυρόδεμα C16/20, μήκους 98.70 μ. και εσωτερικών διαστάσεων 3,50 χ 3,50 μ.

Ο πυθμένας του αγωγού στην αρχή τοποθετείται στο +299,90 και το πέρας στο +298,78, δηλαδή περίπου στο υψόμετρο της κοίτης του ποταμού.

Στην είσοδο του αγωγού προβλέπεται κατάλληλη διαμόρφωση για την τοποθέτηση θυροφράγματος εμφράξεως εσωτερικών διαστάσεων όσων του αγωγού.

Σε απόσταση 7,30 μ. από την αρχή του αγωγού εκτροπής προβλέπεται ο άξονας του πύργου υδροληψίας - εκκενώσεως, ο οποίος εδράζεται επί του αγωγού εκτροπής, κατασκευάστηκε από οπλισμένο σκυρόδεμα C16/20 και οι εσωτερικές διαστάσεις του είναι 3,50 χ 1,20 μ. και το ύψος του πάνω από την πλάκα οροφής του αγωγού εκτροπής 7,40 μ.(υψόμετρο πλάκας καλύψεως πύργου +311,30).

Στην επάνω πλευρά του τοιχώματος του πύργου υπάρχει άνοιγμα διαστάσεων 1,00 χ 1,00 μ. με στάθμη πυθμένα ανοίγματος +310 μέσω του οποίου γίνεται η υδροληψία από τον ταμιευτήρα και η εκκένωση του ταμιευτήρα μέχρι το +310. Στο τοίχωμα του πύργου στη θέση του ανοίγματος προβλέπεται κατάλληλη διαμόρφωση για την εγκατάσταση θυροφράγματος εμφράξεως και μεταλλικής εσχάρας.

Στην κάτω πλευρά του τοιχώματος του πύργου υπάρχει άνοιγμα διαστάσεων 1,00 χ 1,00 μ. με στάθμη πυθμένα ανοίγματος +305,60 μέσω του οποίου γίνεται η εκκένωση του ταμιευτήρα κάτω από τη στάθμη +310,00 μέχρι το +305,60. Στο τοίχωμα το πύργου όπου υπάρχει το άνοιγμα αυτό προβλέπεται κατάλληλη διαμόρφωση για την εγκατάσταση θυροφράγματος εμφράξεως και μεταλλικής εσχάρας. Το άνοιγμα αυτό θα είναι μονίμως κλειστό με το θυρόφραγμα και θα ανοίγει μόνον όταν απαιτείται εκκένωση του φράγματος κάτω από τη στάθμη +310,00.

Κατάντη του πύργου υδροληψίας εκκενώσεως, σε απόσταση 4,70 μ. από τον άξονα του πύργου , προβλέπεται η κατασκευή του πώματος εμφράξεως του αγωγού εκτροπής από σκυρόδεμα C16/20 , μήκους 9,00 μ, η οποία θα γίνει με τη νέα εργολαβία.

Μετά την κατασκευή του πώματος ο ορθογωνικός αγωγός εκτροπής επεκτείνεται κατά 7,00 μ. και το κατάντη του πώματος τμήμα του ορθογωνικού αγωγού εκτροπής χρησιμοποιείται ως έργο προσπέλασης και διέλευσης του αγωγού εκκενώσεως του ταμιευτήρα και του αγωγού υδροληψίας για μεταφορά νερού προς την κατανάλωση. Επίσης ακριβώς κατάντη του πώματος, προβλέπεται η διάνοιξη 12 οπών αποστραγγίσεως μήκος 6 μ. έκαστη σε μορφή ριπιδίου, για τη δυνατότητα πρόσθετης κοντινής αποστράγγισης.

Οι αγωγοί εκκενώσεως και υδροληψίας ξεκινούν από την αρχή πώματος, διέρχονται μέσα από αυτό και στη συνέχεια τοποθετούνται μέσα στον αγωγό εκτροπής - έργο προσπέλασης. Η είσοδος στο έργο προσπέλασης γίνεται μέσω ανοίγματος στην πλάκα οροφής διαστάσεων 3,50 χ 1,20 μ. στο τέρμα του έργου προσπέλασης, το οποίο καλύπτεται με αλουμινένιο κάλυμμα.

Ο αγωγός εκκενώσεως προβλέπεται χαλυβδοσωλήνας Φ900, έχει μήκος 94,25 μ. και εκβάλλει σε έργο ηρεμίας από οπλισμένο σκυρόδεμα C16/20, τύπου διάχυσης της ενέργειας δια κρούσεως της υδάτινης φλέβας επάνω σε άκαμπτη δοκό οπλισμένου σκυροδέματος. Οι διαστάσεις του έργου ηρεμίας είναι πλάτος 6,50 μ. και μήκος 8,70 μ. και ύψος 4,90 μ. Μετά το πέρας του έργου ηρεμίας προβλέπεται προστασία της κοίτης του ποταμού με λιθορριπή σε μήκος περίπου 20 μ.

Ο αγωγός υδροληψίας προβλέπεται χαλυβδοσωλήνας Φ600 και έχει μήκος 110,60 μ. Στα πρώτα 71 μ. τοποθετείται μέσα στο έργο προσπελάσεως με ανάρτηση από την πλάκα οροφής και μετά εξέρχεται του έργου προσπελάσεως διερχόμενος από το κατακόρυφο τοίχωμα του ορθογωνικού αγωγού. Στη συνέχεια σε μήκος 13 μ. τοποθετείται επί συμπυκνωμένης επίχωσης, εγκιβωτισμένος σε σκυρόδεμα C10/15 και μετά σε μήκος 26,60 μ. ακολουθεί τη γέφυρα, που προβλέπεται στο έργο καταστροφής της ενέργειας των νερών της υπερχείλισης, εδραζόμενος επί των μεσοβάθρων της.

Η έξοδος από τη γέφυρα αποτελεί το πέρας του αγωγού υδροληψίας και την αρχή του αγωγού μεταφοράς του νερού.

Δ
Λοιπά έργα φράγματος

Τα λοιπά έργα αφορούν το κτήριο ελέγχου το οποίο ήδη κατασκευάστηκε, οδούς προσπέλασης, ηλεκτρομηχανολογικό εξοπλισμό κλπ.  

3. Έργα που θα κατασκευαστούν με την νέα εργολαβία και θα επιβλέψει ο Τεχνικός Σύμβουλος
Το αντικείμενο της νέας εργολαβίας, με την οποία θα ολοκληρωθεί το έργο, περιλαμβάνει τις ακόλουθες εργασίες:

· Κατασκευή τμήματος του ανάντη μανδύα στεγανότητας του σκληρού επιχώματος, στην περιοχή συναρμογής με το γεώφραγμα

· Κατασκευή του γεωφράγματος

· Τοποθέτηση των οργάνων ελέγχου του φράγματος

· Κατασκευή των έργων στέψης στην περιοχή του γεωφράγματος

· Κατασκευή του πώματος έμφραξης του ταμιευτήρα.
3.1.  Κατασκευή τμήματος του ανάντη μανδύα

Πριν την έναρξη της κατασκευής του γεωφράγματος θα προηγηθεί η κατασκευή του ανάντη μανδύα στεγανότητας στην ανάντη, προς τον ταμιευτήρα, παρειά του σκληρού επιχώματος, στην περιοχή συναρμογής με το γεώφραγμα. 

Αρχικά θα πρέπει να κατασκευαστεί το  σύστημα στραγγίσεως όπως δείχνεται στα σχέδια της μελέτης. Τούτο αποτελείται από διάτρητους πλαστικούς σωλήνες, τοποθετούμενους κάτω από τον ανάντη μανδύα, κατά τη μεγίστη κλίση του πρανούς, σε αποστάσεις 3,0 μ., που τοποθετείται μέσα σε εγκοπές της ανάντη παρειάς του σκληρού επιχώματος. Τα κενά της εγκοπής θα πληρούνται με χαλίκια ή θραυστά υλικά απαλλαγμένα προσμίξεων αργίλου και οργανικών ουσιών και η εγκοπή θα κλείνει με γεώπλεγμα και γεωύφασμα (Γεωσύνθετη ταινία).

Οι διάτρητοι σωλήνες καταλήγουν σε περιμετρικό συλλεκτήριο αγωγό που εγκιβωτίζεται στο σκυρόδεμα της πλίνθου του ανάντη ποδός του φράγματος και έχει ήδη κατασκευαστεί στα πλαίσια της υφιστάμενης εργολαβίας. 

Οι διάτρητοι σωλήνες θα είναι κατασκευασμένοι από υλικό PVC - U, με ονομαστική (εξωτερική) διάμετρο 200 χλστ., ελάχιστο πάχος τοιχώματος 4 χλστ. και θα φέρουν οπές ή σχισμές, ανοίγματος 2 χλστ. Οι σωλήνες αυτοί θα είναι περιμετρικά καλυμμένοι με γεωύφασμα βάρους 135 gr/m2. Η γεωσύνθετη ταινία θα προκύψει από γεωσύνθετες πλάκες, οι οποίες αποτελούν συνδυασμό ενιαίου γεωπλέγματος κατασκευασμένου με εξόλκευση, κατά τη διαμήκη και εγκάρσια διεύθυνση, πολυμερούς πολυπροπυλενίου αρίστης ποιότητας και συγκολλητού μη υφαντού γεωυφάσματος

Μετά την ολοκλήρωση της κατασκευής του συστήματος αποστράγγισης αρχίζει η κατασκευή του μανδύα στεγανότητας από οπλισμένο σκυρόδεμα C16/20 πάχους 0,30 μ., ο οποίος στη βάση του εδράζεται σε πλίνθο από οπλισμένο σκυρόδεμα C16/20. 

Κατά την κατασκευή του μανδύα στεγανότητας απαγορεύεται η εφαρμογή οριζόντιων αρμών. Οι κατακόρυφοι αρμοί γενικής εφαρμογής διατάσσονται  σε μέγιστη οριζόντια απόσταση 10 μέτρα σύμφωνα με την Οριστική Μελέτη του έργου. Οι κατακόρυφοι αρμοί διαστολής διατάσσονται γενικά ανά 30 μέτρα και σε χαρακτηριστικές θέσεις όπως αρχή και τέλος έργου υπερχείλισης, σημεία έντονης αλλαγής κλίσεως της πλίνθου κλπ. Στους κατακόρυφους αρμούς προβλέπεται η εφαρμογή ταινιών στεγανοποίησης αρμών waterstops και στεγανωτικές ταινίες από κράμα φωσφορούχου χαλκού.

Η σκυροδέτηση έκαστου τμήματος μεταξύ των αρμών θα γίνεται σύμφωνα με τις τεχνικές προδιαγραφές, χωρίς διακοπή και θα λαμβάνονται όλα τα απαραίτητα μέτρα για αυτό. (διάθεση εφεδρικής βαρέλας μεταφοράς σκυροδέματος, κατάλληλος κυλιόμενος μεταλλότυπος, η μεταφερόμενη ποσότητα σκυροδέματος θα ακολουθεί το ρυθμό κατασκευής και δεν θα υπερβαίνει σε όγκο τα 4 κυβικά μέτρα ανά όχημα μεταφοράς κλπ). Ο μεταλλότυπος θα είναι κατάλληλα αγκυρωμένος στο σώμα του σκληρού επιχώματος.

3.2   Κατασκευή του γεωφράγματος

Το γεώφραγμα αποτελείται από αργιλικό πυρήνα, και σώματα στήριξης από αμμοχάλικα . Η διαζώνηση του αναχώματος έχει ως ακολούθως

ΖΩΝΗ 1:
Αδιαπέρατος πυρήνας

Τα υλικά της Ζώνης 1 θα είναι λεπτόκοκκα αργιλικά υλικά προερχόμενα από τους εγκεκριμένους δανειοθάλαμους στη λεκάνη κατάκλισης και από λεπτόκοκκες λιθολογικές φάσεις του μολασσικού μαργαϊκού υποβάθρου, σύμφωνα με τις τεχνικές προδιαγραφές (ΤΠ) της οριστικής μελέτης. 

ΖΩΝΗ 2:
Υλικό φίλτρου Ζώνη 2Α και Υλικό στραγγιστηρίου Ζώνη 2Β. Η  Ζώνη του  Λεπτόκοκκου Φίλτρου, Ζώνη 2Α,  έχει ως  κύριο στόχο την προστασία των υλικών του αδιαπέρατου πυρήνα (Ζώνης 1), από εσωτερική διάβρωση. Η Ζώνη 2Α διευκολύνει επίσης την στράγγιση διηθουμένων μέσω της Ζώνης 1 υδάτων κατά την διάρκεια της λειτουργίας του Έργου, κατευθύνοντάς αυτά προς τη διαπερατή ζώνη 2Β, χονδρόκοκκο Φίλτρο / Στραγγιστήριο  Η ζώνη στραγγιστηρίου 2Β χρησιμοποιείται και ως υπόβαση της λιθορριπής κυματοπροστασίας

ΖΩΝΗ 3:
Το υλικό ζώνης 3 είναι επίλεκτο αμμοχάλικο μέσης έως υψηλής διαπερατότητας, προερχόμενο από κατάλληλους δανειοθαλάμους. Χρησιμοποιείται στην κατασκευή του κατάντη σώματος στήριξης, στη στέψη του αναχώματος, σε ζώνες αποστράγγισης του ανάντη κελύφους και ως ζώνη μετάβασης στην υπόβαση της λιθορριπής κυματοπροστασίας.

ΖΩΝΗ 3Α:
Το υλικό ζώνης 3Α χρησιμοποιείται στην κατασκευή του ανάντη σώματος στήριξης. Προέρχεται από τα προσχωσιγενή αμμοχαλικώδη υλικά της λεκάνης κατάκλισης. Πρόκειται για ιλυώδη αμμοχάλικα χαμηλής υδροπερατότητας. 

ΖΩΝΗ 4:
Αποτελεί τη λιθορριπή κυματοπροστασίας του ανάντη πρανούς. Πρόκειται για θραυστό υλικό λατομείου, σύμφωνα με τις τεχνικές προδιαγραφές

ΖΩΝΗ 5:
Αποτελεί τη λιθορριπή προστασίας του κατάντη πρανούς. Πρόκειται για κροκάλες ποταμού προερχόμενες από την επεξεργασία αμμοχάλικων για την παραγωγή φίλτρων και στραγγιστηρίων. Η διαβάθμιση του μεγέθους λίθων θα είναι από 0,08 m έως 0,4 m. 

Το χωμάτινο ανάχωμα έχει μήκος 266μ και ύψος από τη θεμελίωση 28μ. Ο κεντρικός αδιαπέρατος πυρήνας έχει στάθμη στέψεως +329,60, πλάτος στέψεως 3,50 μ. και συμμετρικές κλίσεις πρανών 2,0 κατ. : 1,0 οριζ. Στην επιφάνεια εδράσεως του πυρήνα στο κέντρο προβλέπεται τάφρος όνυχα, βάθους ≈ 6,0 μ., ελαχίστου πλάτους πυθμένα 8,5μ. και κλίση παρειών 1,0 κατ. : 1,5 οριζ.

Στη στέψη του αδιαπέρατου πυρήνα προβλέπεται υλικό ζώνης 3 με στέψη +330,70.

Στη κατάντη παρειά του αδιαπέρατου πυρήνα προβλέπεται ζώνη φίλτρου οριζόντιου πλάτους 2,50 μ. και κατάντη της ζώνης του φίλτρου, ζώνη στραγγιστηρίου οριζοντίου πλάτους 2,00 μ. Στο ανάντη σώμα στήριξης το οποίο κατασκευάζεται από σχετικά λεπτόκοκκα υλικά ζώνης 3Α, προβλέπεται η κατασκευή τριών οριζόντιων ζωνών αποστράγγισης πάχους 0,5μ από αμμοχαλικώδη υλικά ζώνης 3..

Το ανάντη σώμα στήριξης προβλέπεται με κλίση πρανών 1,00 κατ. : 3,50 οριζ. και επιφανειακή προστατευτική κάλυψη με λιθορριπή θραυστού υλικού (Rip - Rap) κάθετου πάχους 0,60μ.

Το κατάντη σώμα στήριξης προβλέπεται με κλίση πρανών 1,00 κατ. : 2,25 οριζ. και επιφανειακή προστατευτική κάλυψη με λιθορριπή  πάχους 0,50 μ. αποτελούμενη από κροκάλες ή θραυστό υλικό.

Επάνω από τη ζώνη στραγγιστηρίου της στέψεως προβλέπεται διαμόρφωση καταστρώματος οδού (πλάτους οδοστρώματος 3,50 μ. και εκατέρωθεν ερεισμάτων των οποίων το πλάτος είναι 0,70 μ. προς τα ανάντη και 1,20 μ. προς τα κατάντη), με στάθμη ερυθράς στον άξονα του φράγματος +331,00.

Το οδόστρωμα προβλέπεται από στρώση υπόβασης ελαχίστου πάχους 0,10 μ., στρώση βάσεως πάχους 0,10μ. και ασφαλτική στρώση κυκλοφορίας πάχους 0,05 μ.

3.2.1   Κατασκευή της συναρμογής γεωφράγματος και Σκληρού Επιχώματος

Η περιοχή συναρμογής του αναχώματος από σκληρό επίχωμα με το χωμάτινο ανάχωμα απαιτεί ιδιαίτερη αντιμετώπιση ως προς τον σχεδιασμό και η επάρκεια της προτεινόμενης λύσης ελέγχθηκε με τρισδιάστατο μοντέλο πεπερασμένων στοιχείων στα πλαίσια εκπόνησης στατικής και δυναμικής μελέτης της μικτής διατομής του φράγματος. Προκειμένου να επιτευχθεί άρτια προσαρμογή του χωμάτινου αναχώματος με το Σκληρό Επίχωμα, τμήμα του αδιαπέρατου πυρήνα προσκολλάται στον ανάντη μανδύα σκυροδέματος του ΣΕ στην εγκάρσια παρειά και στην ανάντη παρειά για μήκος περί τα 10m. 

Το οριζόντιο πλάτος του πυρήνα στην περιοχή συναρμογής είναι τουλάχιστον 5m. Η συναρμογή του πυρήνα του χωμάτινου αναχώματος γίνεται απ’ ευθείας επί του σκυροδέματος της πλάκας στεγάνωσης. Το υλικό του πυρήνα στην περιοχή της συναρμογής θα διαστρώνεται με περιεχόμενη υγρασία 1% έως 4% πλέον της βέλτιστης κατά standard proctor test.

Για επιπλέον προστασία από το φαινόμενο διασωλήνωσης λόγω τυχόν δημιουργίας ρωγμών, θα κατασκευαστεί φίλτρο προστασίας ζώνη 2Α, πλάτους 2,5m στην ανάντη παρειά του πυρήνα και για μήκος 20m, ώστε να καλυφθεί η ευρύτερη περιοχή της συναρμογής. 

3.2.2   Θέσεις λήψεως υλικών κατασκευής έργων

ΖΩΝΗ 1:
Υλικά κατάλληλα υπάρχουν σε αφθονία εντός της λεκάνης κατάκλυσης.

ΖΩΝΗ 2:
Τα υλικά που θα χρησιμοποιηθούν στην κατασκευή της Ζώνης 2Α και 2Β  θα λαμβάνονται από κατάλληλες πηγές ή από λατομεία ή από άλλες, και θα παράγονται με διαδικασία κοσκινίσματος με ταυτόχρονη  πλύση,  ανάμιξη κλπ, ώστε να πληρούν τις απαιτήσεις των Τεχνικών Προδιαγραφών. Σημαντικό τμήμα της αναγκαίας ποσότητας υλικών ζώνης 2 βρίσκεται σε σωρούς αποθήκευσης στο χώρο του έργου, και μπορεί να διαστρωθεί απευθείας στο ανάχωμα, μετά τους απαραίτητους εργαστηριακούς ελέγχους συμμορφώσεως.

ΖΩΝΗ 3:
Σύμφωνα με έρευνα που πραγματοποιήθηκε στα πλαίσια της υφιστάμενης εργολαβίας υπάρχουν κατάλληλα αμμοχάλικα σε απόσταση 200μ από το ανάχωμα καθώς και κατά μήκος του δρόμου προς τον οικισμό Νέα Ζωή στα όρια της λεκάνης κατάκλυσης, συνολικού εκτιμώμενου όγκου 50.000 κυβικά μέτρα. Η υπόλοιπη ποσότητα θα ληφθεί από τον εγκεκριμένο δανειοθάλαμο αμμοχαλικώδους υλικού.

ΖΩΝΗ 3Α:
Με δεδομένο ότι στο χώρο του έργου επικρατούν υλικά αργιλικής φύσης, επιλέχτηκε το ανάντη σώμα στήριξης του αναχώματος να κατασκευαστεί με κλίση 1:3,5 (υ:β) ώστε να μπορούν να ενσωματωθούν υλικά από τον εγγύς χώρο κατασκευής του έργου. 

ΖΩΝΗ 4:
θα είναι θραυστό υλικό λατομείου

ΖΩΝΗ 5:
Το υλικό θα λαμβάνεται από κατάλληλες πηγές ή από λατομεία ή από άλλες, και θα παράγεται με διαδικασία κοσκινίσματος. Σημαντικό τμήμα της αναγκαίας ποσότητας υλικών ζώνης 5, βρίσκεται σε σωρούς αποθήκευσης στο χώρο του έργου, και μπορεί να διαστρωθεί απευθείας στο ανάχωμα, μετά τους απαραίτητους εργαστηριακούς ελέγχους

Υλικά σκυροδεμάτων καθώς και θραυστά υλικά διαφόρων χρήσεων μπορούν να ληφθούν από λατομείο.

3.3   Όργανα παρακολούθησης φράγματος

Για την παρακολούθηση της εξέλιξης κατασκευής καθώς και της συμπεριφοράς του φράγματος κατά την πρώτη πλήρωση και την κανονική του λειτουργία, προβλέπεται η εγκατάσταση μιας σειράς οργάνων. Τα όργανα αυτά θα τοποθετηθούν  σε κατάλληλες θέσεις και είναι εν συντομία τα εξής:

· ηλεκτρικά πιεζόμετρα δονούμενης χορδής

· πιεσόμετρα σωληνωτού τύπου

· φρεάτια μέτρησης παροχής υδάτων διήθησης (ένα για το γεώφραγμα και ένα για το Σκληρό Επίχωμα)

· σημεία τριγωνισμού και βάθρα ελέγχου επιφανειακής μετακίνησης

· επιταχυνσιογράφος

· εκκρεμές απλό και ανεστραμένο

· σταθμηγράφος μέτρησης μεταβολής στάθμης ταμιευτήρα

· σύστημα αυτόματης καταγραφής στοιχείων μέτρησης

Η παρακολούθηση των ηλεκτρικών οργάνων θα γίνεται με κατάλληλες συσκευές που λαμβάνουν τα σχετικά σήματα. Κάθε σχετική συσκευή καταγραφής και παρακολούθησης των μετρητικών οργάνων θα τοποθετηθεί στον προβλεπόμενο από τη μελέτη σχετικό οικίσκο. Η τοποθέτηση των οργάνων θα γίνει στις θέσεις που προβλέπονται από τα σχέδια της μελέτης, ενώ η προμήθεια και εγκατάστασή τους θα γίνει με βάση τις σχετικές τεχνικές προδιαγραφές. 
3.4   Πώμα Έμφραξης Αγωγού Εκτροπής

Κατάντη του πύργου υδροληψίας εκκενώσεως, σε απόσταση 4,70 μ. από τον άξονα του πύργου , προβλέπεται η κατασκευή του πώματος εμφράξεως του αγωγού εκτροπής από σκυρόδεμα C16/20 , μήκους 9,00 μ.

Μετά την κατασκευή του πώματος ο ορθογωνικός αγωγός εκτροπής επεκτείνεται κατά 7,00 μ. και το κατάντη του πώματος τμήμα του ορθογωνικού αγωγού εκτροπής χρησιμοποιείται ως έργο προσπέλασης και διέλευσης του αγωγού εκκενώσεως του ταμιευτήρα και του αγωγού υδροληψίας για μεταφορά νερού προς την κατανάλωση. Επίσης ακριβώς κατάντη του πώματος, προβλέπεται η διάνοιξη 12 οπών αποστραγγίσεως μήκος 6 μ. έκαστη σε μορφή ριπιδίου, για τη δυνατότητα πρόσθετης κοντινής αποστράγγισης. Ο Ανάδοχος θα τοποθετήσει όλα τα εντοιχιζόμενα στο πώμα τεμάχια που φαίνονται στα σχέδια της μελέτης συμπεριλαμβανομένων χαλύβδινων σωλήνων αποστράγγισης και των εξαρτημάτων τους για την απομάκρυνση των νερών κατά την διάρκεια της κατασκευής του πώματος, εάν απαιτηθεί, καθώς και όλες τις εντοιχιζόμενες σωληνώσεις για το σύστημα ψύξης, και όλες τις σωληνώσεις για τις τσιμεντενέσεις και τα συναφή τεμάχια, όπως φαίνεται στα Σχέδια

4. Μελέτες του έργου

Με την 3607/9-7-2002 Απόφαση της Νομαρχίας Τρικάλων ανατέθηκε η μελέτη «Λιμνοδεξαμενές Ν. Τρικάλων – Φράγμα Ληθαίου» στα Συμπράττοντα Γραφεία: 
	· ΥΔΡΟ-ΣΥΣΤΗΜΑ Ε.Π.Ε.

· Θ. ΔΡΑΓΟΥΜΑΝΟΣ

· Β. ΠΑΡΑΣΧΟΥΔΗΣ

· Χ. ΣΑΛΟΓΙΑΝΝΟΣ

· Ν. ΠΑΠΑΔΗΜΗΤΡΙΟΥ
	Μελ. Κατ. 13 & 21

Μελ. Κατ. 23

Μελ. Κατ. 20

Μελ. Κατ. 16

Μελ. Κατ. 27


και η σχετική σύμβαση υπογράφηκε την 9-8-2002.


Με την 5852/28-11-2002 Απόφαση της Νομαρχίας Τρικάλων εγκρίθηκαν:

i. Η εισηγητική Έκθεση της Προμελέτης

ii. Τα προγράμματα και η δαπάνη των Υποστηρικτικών Μελετών για τις ανάγκες της προμελέτης:
· Τοπογραφική
· Γεωλογική

· Εδαφοτεχνική Μελέτη και Έρευνα

iii. Να μην εκπονηθεί μελέτη Σεισμικής Επικινδυνότητας

iv. Να εκπονηθεί η Υδρολογική Μελέτη στα πλαίσια της Προμελέτης

Με την 2266/25-5-2004 Απόφαση της Νομαρχίας Τρικάλων εγκρίθηκαν οι μελέτες Α΄ Σταδίου, δηλαδή:

i. Η προμελέτη των Υδραυλικών Έργων

ii. Η Υδρολογική Μελέτη

iii. Οι Υποστηρικτικές Μελέτες για τις ανάγκες της Προμελέτης:

· Τοπογραφική

· Γεωλογική

· Εδαφοτεχνική Μελέτη και Έρευνα

Με την 5247/17-11-2004 Απόφαση της Νομαρχίας Τρικάλων εγκρίθηκαν οι Υποστηρικτικές Μελέτες του Σταδίου της Οριστικής Μελέτης:

· Τοπογραφική

· Γεωλογική

· Εδαφοτεχνική

Με την 2303/11-5-2005 Απόφαση της Νομαρχίας Τρικάλων εγκρίθηκαν:
i. Η Οριστική Μελέτη των Υδραυλικών έργων
ii. Η Μελέτη Κίνησης Πλημμυρικού Κύματος

iii. Η Συνοπτική Μελέτη Οικονομικής Σκοπιμότητας
Με την οικ.143345/19-4-2005 Κοινή Απόφαση Υ.ΠΕ.ΧΩ.ΔΕ. εγκρίθηκε η Περιβαλλοντική Οριστική Μελέτη (Περιβαλλοντικοί Όροι).
Με την οικ………./…-...-2015 Απόφαση της Δ/νσης Τεχνικών Έργων της Περιφερειακής Ενότητας Τρικάλων εγκρίθηκε η Δυναμική Μελέτη μικτής διατομής φράγματος και τροποποίηση χωμάτινου αναχώματος
5. Προϋπολογισμός του έργου

Ακολουθεί ο προϋπολογισμός του αντικειμένου: Προσφορά Υπηρεσιών  Τεχνικού Συμβούλου στα πλαίσια του έργου : «Ολοκλήρωση έργου φράγμα Ληθαίου Ν. Τρικάλων - Αποπεράτωση».

[image: image2.emf]

Αντικείμενο απασχόλησης τεχνικού συμβούλου, Τόπος – Χρόνος και παραδοτέα

1. Γενικό αντικείμενο υπηρεσιών «Συμβούλου»


Το αντικείμενο των καθηκόντων που περιλαμβάνονται στις υποχρεώσεις του ‘’Τεχνικού Συμβούλου’’ για την παρακολούθηση του κατασκευαζόμενου έργου και ο οποίος εφεξής θα αποκαλείται ‘’Σύμβουλος’’, θα είναι (ενδεικτικά και όχι περιοριστικά):

1.1. Ο έλεγχος και η παροχή συμβουλών κατά τη διάρκεια κατασκευής του έργου επί των σχεδίων και μελετών εφαρμογής για τα οποία απαιτούνται τροποποιήσεις, συμπληρώσεις και βελτιώσεις σε σχέση με την μελέτη δημοπράτησης και τα πραγματικά στοιχεία του εδάφους που θα συναντηθούν κατά την κατασκευή, υποβοήθηση στο έλεγχο και στην αξιολόγηση μελετών και ερευνών που θα υποβάλλονται στην Υπηρεσία, καθώς και ο εντοπισμός τυχόν προβλημάτων των μελετών, με βάση νεώτερα στοιχεία που προκύπτουν κατά την εκτέλεση των έργων, και τέλος η σύνταξη μελετών εφόσον λάβει ειδική εντολή από την Υπηρεσία τις οποίες στην περίπτωση αυτή θα τις προσυπογράφει.

1.2. Ο έλεγχος και η υποβοήθηση της Υπηρεσίας στη σύνταξη σχεδίων λεπτομερειών των έργων καθώς και ο ταχύτατος έλεγχος των σχεδίων, προτάσεων ή εναλλακτικών λύσεων και διατύπωση απόψεων επί των προτάσεων του αναδόχου κατασκευής του έργου, για τροποποιήσεις ή συμπληρώσεις των μελετών και υποβολή προτάσεων για την επίλυση των σχετικών προβλημάτων.

1.3. Γνωμοδοτήσεις σχετικές με το έδαφος και την στάθμη θεμελίωσης για την κατασκευή του φράγματος και συναφών έργων καθώς και έλεγχος της ευστάθειας πρανών του φράγματος με βάση τα εργαστηριακά αποτελέσματα σε ότι αφορά το έδαφος θεμελίωσης αλλά και των υλικών όπως αυτά τοποθετήθηκαν στο έργο.

1.4. Προτάσεις για μέτρα προστασίας, μέτρα προστασίας υπαίθριων εκσκαφών είτε προσωρινών είτε μονίμων, και γενικά γνωματεύσεις επί των προβλημάτων που θα προκύπτουν κατά την διάρκεια κατασκευής του έργου.

1.5. Τακτική συνεργασία με την Υπηρεσία Πρ/νη Αρχή και Διευθύνουσα και τον Σύμβουλο ποιοτικού ελέγχου κατά την διάρκεια κατασκευής του έργου και μέχρι την αποπεράτωσή του σε τεχνικά θέματα που αφορούν τον προγραμματισμό, κατασκευή και συμπεριφορά του έργου από υδραυλική άποψη.

1.6. Έλεγχος στα χρονοδιαγράμματα κατασκευής των έργων, ώστε αυτά να ανταποκρίνονται στις τμηματικές και συνολικές προθεσμίες κατασκευής του, καθώς και υποδείξεις για τυχόν τροποποιήσεις τους για την ταχύτερη και πληρέστερη εκτέλεση των έργων.

1.7. Γενικώς η συνδρομή και υποστήριξη με τεχνικούς συμβούλους των Τεχνικών Υπηρεσιών που διοικούν και επιβλέπουν το έργο, στην λήψη ορθών αποφάσεων, η παρακολούθηση, μαζί με τον Εργοδότη, της κατασκευής του έργου, και η υπόδειξη λήψης των απαραιτήτων μέτρων, ώστε η κατασκευή να γίνεται σύμφωνα με τις μελέτες και τις τεχνικές προδιαγραφές, η παροχή συμβουλών στον εργοδότη σε θέματα οργάνωσης, καθώς και η πλήρης ενημέρωση για την πορεία κατασκευής του έργου, με αλληλογραφία, συνδιαλέξεις (τηλεφωνικές, fax, κ.λπ.),  συσκέψεις με τους αρμοδίους των Υπηρεσιών και μεταβάσεις επιτόπου των έργων όσες φορές κριθεί απαραίτητο. Σε περίπτωση διαφοροποιήσεως των υλικών των δανειοθαλάμων σε σχέση με αυτά που έχουν ληφθεί υπόψη στην οριστική μελέτη, θα γίνονται οι αναγκαίοι επανέλεγχοι ευστάθειας των πρανών του φράγματος με τα δεδομένα που θα προκύψουν και θα γίνεται γενικά οποιαδήποτε ανασύνταξη υπολογισμού σχεδίων εφόσον προκύψει διαφοροποίηση των δεδομένων κατά την κατασκευή.

1.8. Η παροχή συμβουλών στον Εργοδότη κατά την φάση της δοκιμαστικής λειτουργίας του έργου.

1.9. Η παρακολούθηση των δοκιμών ελέγχου λειτουργίας τόσο των επί μέρους μονάδων όσο και του συνόλου του έργου, και η υποβολή σχετικών εκθέσεων με παρατηρήσεις, προτάσεις αποκατάστασης ελαττωμάτων και οδηγίες λειτουργίας.

1.10. Έκθεση ανά μήνα, σχετικά με την πορεία του έργου στην οποία θα περιλαμβάνονται τυχόν παρατηρήσεις του Συμβούλου και υποδείξεις.

Γενικά ο Τεχνικός Σύμβουλος είναι υποχρεωμένος να γνωμοδοτεί επί όλων των θεμάτων επί των οποίων ζητείται η άποψή του από την Υπηρεσία και μέσα σε χρονικό διάστημα το οποίο δεν θα υπερβαίνει τα 2/3 του χρονικού διαστήματος που η Υπηρεσία έχει στη διάθεσή της να αποφανθεί με βάση τις κείμενες διατάξεις και τα συμβατικά τεύχη των εκάστοτε εγκατεστημένων εργολαβιών κατασκευής των έργων. Στην περίπτωση που δεν υπάρχει καθορισμένη προθεσμία, ο χρόνος γνωμοδότησης θα ορίζεται από την Υπηρεσία, ανάλογα με την σπουδαιότητα και το επείγον κάθε θέματος. Ο Τεχνικός Σύμβουλος με την εγκατάστασή του θα συγκεντρώσει όλο το υλικό το αναφερόμενο στις μελέτες του έργου και τις υποβληθείσες στο μεταξύ, τεχνικές προτάσεις του αναδόχου κατασκευής για την πλήρη ενημέρωσή του σε συνδυασμό με την επιτόπου αναγνώριση και θα υποβάλλει τις τυχόν παρατηρήσεις του.

Στο αντικείμενο του ‘’Τεχνικού Συμβούλου’’, θα περιλαμβάνονται και Υπηρεσίες σχετικά με τη διαχείριση των έργων και συγκεκριμένα οι Υπηρεσίες που απορρέουν από τη χρηματοδότηση των έργων. Γενικά ο ‘’Σύμβουλος’’ θα υποβοηθά την Υπηρεσία σε κάθε θέμα που θα αφορά ή θα απορρέει από την χρηματοδότηση του έργου από την Ε.Ε., θα συμμετέχει στην Επιτροπή Παρακολούθησης του έργου, θα δίνει πληροφορίες στα μέλη της και θα συντάσσει τις εκθέσεις προόδου του έργου.

Η παροχή των Υπηρεσιών του ‘’Τεχνικού Συμβούλου’’ θα γίνεται στα γραφεία της Διευθύνουσας το έργο υπηρεσίας ήτοι της ΔΙΕΥΘΥΝΣΗΣ ΤΕΧΝΙΚΩΝ ΕΡΓΩΝ ΤΗΣ ΠΕΡΙΦΕΡΕΙΑΚΗΣ ΕΝΟΤΗΤΑΣ ΤΡΙΚΑΛΩΝ ή κατά περίπτωση όπου ζητηθεί τούτο από την Προϊσταμένη Αρχή, επί τόπου του έργου στο νομό Τρικάλων και στα κεντρικά γραφεία του Συμβούλου όπου και αν αυτά ευρίσκονται κατά τις εργάσιμες ημέρες και κατά το ωράριο εργασίας του αντιστοίχου επιστημονικού προσωπικού του Εργοδότη. Ο ‘’Σύμβουλος’’ θα αμείβεται με ανθρωποημέρες εργασίας στους ανωτέρω τόπους.

Για το χρόνο απασχολήσεως, στους τόπους συνεδριάσεως της Επιτροπής Παρακολούθησης του έργου ή και αλλού ο ‘’Σύμβουλος’’ θα αμείβεται κανονικά.

Ο Σύμβουλος δεν έχει αποφασιστική αρμοδιότητα και δεν επιτρέπεται να δίνει άμεσα εντολές στον ανάδοχο του έργου. Οι προτάσεις του θα υποβάλλονται στον Φορέα του έργου και μόνο και μετά από εξέταση ο Φορέας θα αποφασίζει για την εκτέλεσή τους ή όχι με σχετική εντολή στον ανάδοχο κατασκευής του έργου.

Επίσημη γλώσσα της συμβάσεως είναι η Ελληνική. Όλες οι έγγραφες εκθέσεις, κ.λπ. του ‘’Συμβούλου’’ θα υποβάλλονται στην Ελληνική γλώσσα.

2. Αντικείμενο εξειδικευμένων υπηρεσιών του Συμβούλου

2.1. Ο Σύμβουλος θα επιβλέπει και θα ελέγχει την εκπλήρωση των συμβατικών απαιτήσεων του υπόψη έργου και των συμβατικών υποχρεώσεων του εργολάβου (τεχνικών προδιαγραφών, κυρίως των γεωτεχνικών). Ο Σύμβουλος θα γνωμοδοτεί για τυχόν θέματα που θα προκύψουν στη διάρκεια κατασκευής του έργου και θα έχουν σχέση με το χωματουργικό αντικείμενο, το επίχωμα, τις τσιμεντενέσεις, τη στεγανοποίηση της θεμελίωσης, τα σκυροδέματα και τα λοιπά γεωτεχνικά αντικείμενα του έργου. Επίσης θα παρακολουθεί και γνωμοδοτεί για τα αποτελέσματα εδαφοτεχνικών ερευνητικών εργασιών που θα εκτελούνται από τον  Εργολάβο ή τον ίδιο το Σύμβουλο, ύστερα από εντολή της Υπηρεσίας.

2.2. Θα γνωμοδοτεί επί του προγράμματος κατασκευής που συντάσσεται από τον Ανάδοχο, θα κάνει παρατηρήσεις – προτάσεις και θα ελέγχει την καταλληλότητα και επάρκεια του χρησιμοποιούμενου από τον Ανάδοχο μηχανικού εξοπλισμού, προκειμένου να εφαρμοστεί το πρόγραμμα εκτέλεσης των σχετικών εργασιών μέσα στη συγκεκριμένη προθεσμία με τα απαιτούμενα μέτρα ασφαλείας και να λαμβάνονται τα τελευταία (βάσει των Ελληνικών Κανονισμών ή ελλείψει τέτοιων, βάσει των διεθνώς παραδεδεγμένων) τόσο για το έργο όσο και για τους εργαζόμενους σ’ αυτό.

2.3. Θα ελέγξει τα Σ.Α.Υ. και Φ.Α.Υ. που θα συντάξει ο Ανάδοχος και θα γνωμοδοτήσει τα σχετικά.

2.4. Ο Σύμβουλος θα γνωμοδοτεί για την όλη πρόοδο κατασκευής του έργου, διατυπώνοντας τη γνώμη του επί της ποιότητας των σχετικών γεωτεχνικών εργασιών που θα εκτελεί ο Ανάδοχος και θα κάνει προτάσεις για ενδεχομένως απαιτούμενες βελτιώσεις.

2.5. Ο Σύμβουλος θα ελέγχει την καταλληλότητα των πάσης φύσεως υλικών που χρησιμοποιούνται στις εργασίες κατασκευής του φράγματος σε σχέση με τις απαιτήσεις των τεχνικών προδιαγραφών που αναφέρονται στα συμβατικά τεύχη της μελέτης (εργασίες χωματουργικές τιμολογίου προσφοράς και τεύχους τεχνικών προδιαγραφών).

Ο Σύμβουλος θα ελέγχει τα ανωτέρω υλικά είτε προέρχονται από τα προϊόντα εκσκαφών για την κατασκευή του φράγματος, είτε από τα προϊόντα των δανειοθαλάμων είτε από παρασκευαστήρια.

Ο Σύμβουλος θα επιβλέπει και θα ελέγχει την δραστηριότητα του Αναδόχου, όσον αφορά την διαχείριση των προϊόντων εκσκαφής των δανειοθαλάμων, ώστε αυτά τα υλικά να εναποτίθενται  και να διαχωρίζονται στα κατάλληλα κάθε φορά κλάσματα από άποψη κοκκομετρίας και προορισμού αυτών στα διάφορα τμήματα του έργου (π.χ. υλικά για την παρασκευή επιχώματος, στραγγιστηρίων, σκυροδεμάτων, κ.λ.π. υλικά).

2.6. Ο Σύμβουλος θα παρακολουθεί και θα γνωμοδοτεί για θέματα που θα ανακύψουν κατά τη φάση εκτέλεσης των εκσκαφών (εκσκαφές τάφρου θεμελίωσης, εκσκαφές αντερεισμάτων, εκσκαφές αγωγού εκτροπής – εκκένωσης – υδροληψίας, εκσκαφές υπερχειλιστή, έργων εισόδου υπερχείλισης, διώρυγας φυγής, λεκάνης αποτόνωσης κλπ.), και τα οποία θέματα θα έχουν σχέση με την καταλληλότητα των ορυγμάτων από άποψη υγείας πετρώματος, κλίσεων ευστάθειας, αναβαθμών, μέτρων προστασίας αυτών, στεγανότητας και τσιμεντενέσεων, τρόπους και μεθόδους εκσκαφής κλπ. και θα συμπράττει σε χαρακτηρισμούς σκληρότητας εδαφών, μέτρων ελέγχου και απομάκρυνσης υπόγειων υδάτων κλπ.

2.7. Ο Σύμβουλος οφείλει να γνωματεύει επί συνταχθέντων τεχνικογεωλογικών χαρτογραφήσεων και διατομών:

α) Στη ζώνη έδρασης του φράγματος και του προφράγματος σε κλίμακα 1:1000

β) Στη θεμελίωση του υπερχειλιστή, στις εκσκαφές τάφρων, πλίνθου ή σηράγγων εκτροπής, υδροληψίας ή εκκένωσης, σε κλίμακα 1:200. Οι τεχνικογεωλογικές αυτές εργασίες πρέπει να εκτελούνται στη φάση της κατασκευής και προφανώς πριν από την κάλυψη των προς χαρτογράφηση επιφανειών. Υποβάλλονται στην υπηρεσία τόσο εντός μηνός από την ολοκλήρωση των εργασιών τους στο ύπαιθρο όσο και με την τελική έκθεση.

2.8. Ο Σύμβουλος θα ελέγχει και θα γνωματεύει για την έντεχνη προετοιμασία (καθαρισμός, διαβροχή, εφαρμογή κατάλληλου κονιάματος κ.λ.π.) των επιφανειών θεμελίωσης των στρώσεων του επιχώματος και των επιφανειών έδρασης του μανδύα στεγανότητας (ανάντη πλάκα) καθώς επίσης και για την καταλληλότητα και έντεχνη εφαρμογή των πάσης φύσεως υλικών στεγάνωσης. Θα γνωματεύει για την επάρκεια και καταλληλότητα του προσωπικού και του εξοπλισμού του Αναδόχου, για την έντεχνη και εντός των χρονικών περιορισμών που τίθενται κατά τις Τεχνικές Προδιαγραφές του έργου κατασκευή του επιχώματος και του μανδύα στεγανότητας.

2.9. Ο Σύμβουλος θα επιβλέπει και θα ελέγχει την ικανοποιητική εκπλήρωση των τεχνικών απαιτήσεων του έργου στον τομέα των πάσης φύσεως σκυροδεμάτων  και συγκεκριμένα θα ελέγχει την καταλληλότητα του εν γένει εξοπλισμού σκυροδετήσεων, του Αναδόχου, (συγκρότημα παραγωγής, μεταφοράς, διαστρώσεως, συντηρήσεως), θα ελέγχει ή θα κάνει μελέτες συνθέσεως σκυροδεμάτων, θα προβαίνει σε λήψεις δοκιμίων σκυροδέματος κατά τη διάστρωση και σε έλεγχο της αντοχής αυτών σύμφωνα με τον ισχύοντα Κανονισμό Τεχνολογίας Σκυροδέματος και τις σχετικές Τεχνικές Προδιαγραφές της εργολαβικής σύμβασης. Επίσης θα επιβλέπει και θα ελέγχει την κατασκευή των τσιμεντενέσεων στεγανοποίησης της θεμελίωσης του φράγματος, σύμφωνα με τις προδιαγραφές και τα σχέδια της μελέτης.

2.10. Ο Σύμβουλος οφείλει να διενεργεί στενή παρακολούθηση της εκτέλεσης από τον Ανάδοχο κατασκευής του έργου των ερευνών και δοκιμών που προβλέπονται από την νομοθεσία για κάθε κατηγορία εργασιών και να προβαίνει στην αξιολόγησή των αποτελεσμάτων τους με έκθεση προς τον Φορέα επίβλεψης του έργου. Ενδεικτικές και όχι περιοριστικές δοκιμές και έρευνες δύναται να είναι:

α) Κοκκομετρία και έλεγχος της καταλληλότητας των πάσης φύσεως υλικών για την κατασκευή του σκληρού επιχώματος, στραγγιστηρίων, λιθορριπών κ.λ.π.

β) Καθορισμός της μέγιστης πυκνότητας και της βέλτιστης υγρασίας για κάθε ποσότητα και είδος χρησιμοποιούμενου υλικού.

γ) Ποιοτικός έλεγχος των διαφόρων τμημάτων του έργου (ζώνες φράγματος κλπ) κατά τα στάδια κατασκευής τους και οδηγίες προς τον ανάδοχο για τυχόν λήψη επιπλέον μέτρων.

Με βάση την αξιολόγηση των εργαστηριακών ελέγχων θα ελέγχει την καταλληλότητα των υλικών, τον τρόπο τοποθέτησής τους, τη βέλτιστη υγρασία, μέγιστη συμπύκνωση, την κοκκομετρική διαβάθμιση, τα όρια Atterberg και τα άλλα στοιχεία σύμφωνα με τις σχετικές προδιαγραφές και τα συμβατικά τεύχη.

2.11. Ακόμη, ο σύμβουλος θα πρέπει να προβαίνει στους παρακάτω ελέγχους:

α) Έλεγχος της διαδικασίας παρασκευής δοκιμίων και ελέγχου αντοχής του ισχνού σκυροδέματος.

β) Έλεγχος της διαδικασίας και των μεθόδων κατασκευής των δοκιμαστικών στρώσεων κατά τον προκαταρτικό έλεγχο, αλλά και κατά τη φάση δόμησης του φράγματος, καθώς και της καταλληλότητας των μηχανημάτων, υλικών, αναλογιών και ότι σχετικό προβλέπει το τεύχος των τεχνικών προδιαγραφών σχετικά με την κατασκευή του κυλινδρωμένου επιχώματος.

2.12. Επί πλέον, ο Σύμβουλος θα έχει ως αντικείμενο και υποχρέωση και τα κατωτέρω:

α) να προβαίνει στον έλεγχο των μελετών συνθέσεως των προβλεπομένων στο έργο σκυροδεμάτων και να ελέγχει ποιοτικά τα υλικά των συνθέσεων και τις αντοχές που επιτυγχάνονται με βάση τις αντίστοιχες μελέτες συνθέσεως

β) να ελέγχει, σύμφωνα με τα καθοριζόμενα στις τεχνικές προδιαγραφές της μελέτης, τα μέγιστα πάχη των στρώσεων επιχώματος.

γ) να παρακολουθεί και να ορίζει τον αριθμό των διελεύσεων που θα απαιτούνται για την επιθυμητή συμπύκνωση των παραπάνω στρώσεων με τη χρήση του κατάλληλου εξοπλισμού διάστρωσης και συμπύκνωσης.

δ) να παρακολουθεί και να δίνει απ' ευθείας στον ανάδοχο οδηγίες για την κατάλληλη διαβροχή των υλικών κατά την κατασκευή των διαφόρων τμημάτων του έργου.

ε) να παρακολουθεί και να λαμβάνει επιμετρητικά στοιχεία για τις απορροφήσεις σε ένεμα, για τις τσιμεμτενέσεις και την τάνυση των αγκυρίων, εφ’ όσον αυτά απαιτηθούν κατά τη διάρκεια κατασκευής.

στ) να παρακολουθεί τις σκυροδετήσεις στη φάση διαστρώσεως και κυρίως την χρήση δονητού σκυροδέματος.

ζ) να λαμβάνει επιμετρητικά στοιχεία για τις ώρες και τα χαρακτηριστικά αντλήσεως εφόσον προκύψει τέτοια περίπτωση.

Για τα παραπάνω καθήκοντα ε) και ζ) τα οποία ενέχουν ποσοτικό επιμετρητικό χαρακτήρα θα υποβάλλονται στην επίβλεψη υπογεγραμμένα δελτία από τον Τεχνικό Σύμβουλο και τον Ανάδοχο, προκειμένου να είναι δυνατή η αποζημίωση για τις εργασίες αυτές.

Οι ανωτέρω έλεγχοι καλύπτουν το έργο της Υπηρεσίας και ουδόλως απαλλάσσουν τον Ανάδοχο από τις αντίστοιχες συμβατικές του υποχρεώσεις και ευθύνες στην ποιότητα της κατασκευής

2.13. Ο Σύμβουλος θα επεξεργάζεται και θα γνωμοδοτεί επί ενδεχομένων προτάσεων εκ μέρους της Αναδόχου ή και της Υπηρεσίας για την τροποποίηση διαφόρων τμημάτων του όλου έργου και κατά το σκέλος των προτάσεων που αναφέρεται στα γεωτεχνικά θέματα.

2.14. Ο Σύμβουλος θα ενημερώνει την Υπηρεσία για την πορεία της κατασκευής του έργου με αλληλογραφία, συνδιαλέξεις (τηλεφωνικές, telex, fax), συσκέψεις με αρμόδιους παράγοντες.

2.15. Οι κάθε είδους προτάσεις, παρατηρήσεις, οδηγίες, απόψεις κ.λ.π. του Συμβούλου σε όλα τα στάδια των εργασιών θα απευθύνονται πάντοτε προς την Υπηρεσία. Σε καμία περίπτωση ο Σύμβουλος δεν θα δίνει απευθείας οδηγίες προς τους μελετητές και τους Αναδόχους κατασκευής των έργων.

2.16. Ο Σύμβουλος είναι υποχρεωμένος να εξακολουθεί το συμβουλευτικό του έργο και να συνεργάζεται ομαλά με την Υπηρεσία και τους άλλους συνεργάτες της, ακόμη και στην περίπτωση που η Υπηρεσία επιλέγει λύσεις διαφορετικές από αυτές που προτείνονται από αυτόν ή στην περίπτωση που η Υπηρεσία απορρίπτει τις προτάσεις του και ζητά την υποβολή νέων εναλλακτικών λύσεων.

2.17. Σε περίπτωση δημοπράτησης πρόσθετων τμημάτων του έργου ή επαναδημοπράτησης για οποιοδήποτε λόγο του φράγματος, ο Σύμβουλος θα πρέπει να εξασφαλίσει τον απαιτούμενο αριθμό εξειδικευμένων στελεχών για την υποστήριξη της Υπηρεσίας στη σύνταξη των τευχών δημοπράτησης και Τ.Δ., εφόσον κρίνει η υπηρεσία αναγκαία την συνέχιση της παροχή υπηρεσιών του 

2.18. Ο Σύμβουλος υποστηρίζει την Υπηρεσία στην επιτροπή παρακολούθησης του έργου και στην Διαχειριστική Αρχή καθώς και στις προπαρασκευαστικές και τις σχετικές τεχνικές συσκέψεις, εφόσον του ζητηθεί.

2.19. Ο Σύμβουλος θα ελέγξει και θα γνωμοδοτήσει για τα όργανα ελέγχου της συμπεριφοράς του φράγματος (πιεζόμετρα, κλισιόμετρα κλπ.) που θα προτείνει και θα προσκομίσει ο ανάδοχος, καθώς και τον τρόπο τοποθετήσεως τους. Θα ελέγχει επίσης τα υψόμετρα εγκατάστασης των ανωτέρω οργάνων με τη βοήθεια τοπογραφικού συνεργείου του Αναδόχου, θα ελέγχει τις μετρήσεις (από τον Ανάδοχο) αυτές και θα μεταβιβάσει στην Υπηρεσία πληροφορίες και λεπτομέρειες για τον τρόπο λειτουργίας τους, τηρήσεως μητρώου μετρήσεων, αξιολόγησης αυτών και παρουσίασης.

2.20. Ο Σύμβουλος θα παρακολουθήσει την πρώτη πλήρωση, θα εκτελέσει μετρήσεις στα όργανα ελέγχου και θα συντάξει την σχετική έκθεση αξιολόγησης. 

2.21. Ο Σύμβουλος είναι δυνατό να εισηγείται στην Υπηρεσία, όταν κρίνεται απαραίτητο, την εκτέλεση πρόσθετων εργαστηριακών δοκιμών και ελέγχων μηχανικής αντοχής και παραμόρφωσης σε δείγματα σκληρού πυρήνα ή εδαφικών υλικών και να κάνει την παρουσίαση και την αξιολόγηση τους, προκειμένου να καθοριστούν οι παράμετροι αντοχής.

Ως τέτοιες δοκιμές αναφέρονται ενδεικτικά, τριαξονικές δοκιμές με ή χωρίς στράγγιση και στερεοποίηση, δοκιμές άμεσης διάτμησης, δοκιμές κατάταξης και καθορισμού φυσικών χαρακτηριστικών, δοκιμές συμπιεστότητας, δοκιμές απλής θλίψεως σκληρού πυρήνα με μέτρηση μέτρου ελαστικότητας, ή θλίψεως κατά γενέτειρα (Brazilian), ή τριαξονικές  ή διαπερατότητας, ή ανθεκτικότητας  (Slake durability test) κ.τ.λ. 

Ο Σύμβουλος είναι υποχρεωμένος, με βάση τα αποτελέσματα των δοκιμών της προηγούμενης παραγράφου να προβεί στον έλεγχο ευστάθειας του φράγματος και να την περιλάβει στην τελική έκθεση για το έργο, όπως κατασκευάστηκε (AS BUILT REPORT).

Η  εργασία αυτή θα παρουσιαστεί σε ιδιαίτερο τεύχος, αναλυτικά με πλήρη έκθεση μεθόδων υπολογισμού, αποτελέσματα ελέγχου, αξιολόγηση αποτελεσμάτων κλπ. 

Ο Σύμβουλος είναι υποχρεωμένος μετά από εντολή της υπηρεσίας, και στην περίπτωση που η αξιολόγηση των αποτελεσμάτων των δοκιμών που στο πρώτο εδάφιο του παρόντος αποδεικνύει μια διαφοροποίηση των παραμέτρων αντοχής των υλικών κατασκευής του φράγματος σε σχέση με εκείνες της οριστικής μελέτης να προχωρήσει σε εξαρχής έλεγχο της ευστάθειας αυτού, λαμβάνοντας υπόψη τις τιμές των παραμέτρων και όλα τα αναγκαία δεδομένα, προκειμένου να καθορισθεί έτσι η ευστάθεια του φράγματος ή εάν υπάρχει ανάγκη διαφοροποιήσεων (π.χ. αλλαγή κλίσεως ανάντη ή κατάντη πρανούς, τοποθέτησης αναβαθμίδας, τροποποίηση ζωνών υλικών κατασκευής κ.λ.π.)
Η δαπάνη των ερευνών της παραγράφου αυτής περιλαμβάνεται στον προϋπολογισμό και μετά από έγκριση της Δ/σας Υπηρεσίας θα καταβάλλεται στο σύμβουλο ανηγμένη σε ημέρες τιμών συμβατικών ΑΤ1.

3. Τρόπος παροχής των υπηρεσιών
3.1. Η παροχή των υπηρεσιών του ‘’Τεχνικού Συμβούλου’’ θα γίνεται με την εργασία του στα γραφεία της Υπηρεσίας στη ΔΙΕΥΘΥΝΣΗ ΤΕΧΝΙΚΩΝ ΕΡΓΩΝ ΤΗΣ ΠΕΡΙΦΕΡΕΙΑΚΗΣ ΕΝΟΤΗΤΑΣ ΤΡΙΚΑΛΩΝ ή επί τόπου του έργου, ή στα κεντρικά γραφεία του Συμβούλου, όπου και αν αυτά ευρίσκονται. Ο ‘’Τεχνικός Σύμβουλος’’ θα υποβάλλει τακτικές και έκτακτες εκθέσεις, οι οποίες θα υποβάλλονται στην ΔΙΕΥΘΥΝΣΗ ΤΕΧΝΙΚΩΝ ΕΡΓΩΝ ΤΗΣ ΠΕΡΙΦΕΡΕΙΑΚΗΣ ΕΝΟΤΗΤΑΣ ΤΡΙΚΑΛΩΝ Οι τακτικές εκθέσεις θα υποβάλλονται κάθε μήνα και θα περιέχουν περιγραφή των εργασιών που εκτελέσθηκαν τον προηγούμενο μήνα, παρατηρήσεις πάνω στις εργασίες, προτάσεις για αποκατάσταση ατελειών ή προσαρμογή, κ.λπ. προς τις μελέτες και τις οδηγίες της επίβλεψης, και γενικότερα κάθε στοιχείο που θα συμβάλλει στην ομαλή εξέλιξη και την οικονομικότερη κατασκευή του έργου. Οι εκθέσεις αυτές θα καλύπτουν το αντικείμενο των υπηρεσιών του ‘’Τεχνικού Συμβούλου’’ όπως αυτό καταγράφεται στο άρθρο 2 της παρούσης.

Έκτακτες εκθέσεις θα υποβάλλονται για οιοδήποτε θέμα το οποίο λόγω του επείγοντος και της σοβαρότητάς του θα πρέπει να περιληφθεί σε έκτακτη έκθεση.

3.2. Ο Εργοδότης έχει το δικαίωμα να αποδεχθεί ή να απορρίψει εν όλω ή εν μέρει τις προτάσεις του ‘’Συμβούλου’’, και να ζητήσει από το ‘’Σύμβουλο’’ υποβολή νέων προτάσεων, σύμφωνα με τις απαιτήσεις που θα καθοριστούν απ’ αυτόν (Εργοδότη).

3.3. Οι εκθέσεις του ‘’Συμβούλου’’ θα υποβάλλονται στην Υπηρεσία σε τρία (3) αντίγραφα στην Ελληνική γλώσσα.

3.4. Για τα καθημερινά θέματα, για τα οποία δεν απαιτείται η υποβολή ειδικής έκθεσης, ο ‘’Τεχνικός Σύμβουλος’’ θα γράφει τις παρατηρήσεις του σε Ημερολόγιο, που θα τηρείται στη ΔΙΕΥΘΥΝΣΗ ΤΕΧΝΙΚΩΝ ΕΡΓΩΝ ΤΗΣ ΠΕΡΙΦΕΡΕΙΑΚΗΣ ΕΝΟΤΗΤΑΣ ΤΡΙΚΑΛΩΝ ή στο έργο ή θα υποβάλει ιδιαίτερες αναφορές.

3.5. Η ΔΙΕΥΘΥΝΣΗ ΤΕΧΝΙΚΩΝ ΕΡΓΩΝ ΤΗΣ ΠΕΡΙΦΕΡΕΙΑΚΗΣ ΕΝΟΤΗΤΑΣ ΤΡΙΚΑΛΩΝ, στη συνέχεια της καταγραφής των παρατηρήσεων του ‘’Τεχνικού Συμβούλου’’, αν υπάρχει ανάγκη, θα τις σχολιάζει, αποδεχόμενη ή όχι τις προτάσεις του.

3.6. Παροχή οδηγιών στον Ανάδοχο κατασκευής των έργων θα γίνεται μόνο μέσω της Διευθύνουσας Υπηρεσίας και της Προϊσταμένης Αρχής. Οι οδηγίες του συμβούλου προς αναδόχους έργων δεν είναι ούτε υποχρεωτικές για αυτούς, ούτε θεμελιώνουν διεκδικήσεις τους.

3.7. Ο ‘’Τεχνικός Σύμβουλος’’ υποχρεούται εφόσον παρίσταται ανάγκη και του ζητηθεί, όπως μετακαλεί ξένους ειδικούς, σύμφωνα με όσα προβλέπει η σύμβαση.

3.8. Ο ‘’τεχνικός Σύμβουλος’’ οφείλει να εκτελέσει το έργο του με αγαθή και πλήρη συνεργασία με τις Υπηρεσίες, οι οποίες είναι αρμόδιες για τη διοίκηση, επίβλεψη σύνταξη και έλεγχο τυχόν μελετών και κατασκευής του έργου. Υποχρεούται λοιπόν ο ‘’Σύμβουλος’’ να συνεργάζεται, βοηθά και συμβουλεύει τις αρμόδιες υπηρεσίες, ώστε να εξασφαλίζεται η μεταφορά τεχνογνωσίας, και να συμμετέχει σε συσκέψεις εφόσον καλείται.
4. Τόπος και χρόνος παροχής υπηρεσιών

4.1. Η παροχή των υπηρεσιών του ‘’Συμβούλου’’ θα αρχίσει μετά την υπογραφή του συμφωνητικού (που θα αποτελεί και το πρωτόκολλο εγκατάστασης), και θα διαρκέσει χρονικό διάστημα 22 μηνών, σύμφωνα με τη συμβατική προθεσμία κατασκευής του έργου καθώς και κατά το στάδιο της πρώτης και κρίσιμης πλήρωσης του ταμιευτήρα.  
4.2. Η λήξη της παροχής των υπηρεσιών του ‘’Τεχνικού Συμβούλου’’ θα πιστοποιηθεί με υπογραφή κοινής δήλωσης μεταξύ του Εργοδότη και του ‘’Τεχνικού Συμβούλου’’ ότι έληξαν και τακτοποιήθηκαν οι ευθύνες του ‘’Συμβούλου’’ έναντι του Δημοσίου.

Η σχετική δήλωση θα πρέπει να υπογραφεί μέσα σε τρεις μήνες από την ημερομηνία λήξης της σύμβασης.

4.3. Το έργο του ‘’Τεχνικού Συμβούλου’’ θα εκτελεσθεί στα Τρίκαλα (στα γραφεία της ΔΙΕΥΘΥΝΣΗΣ ΤΕΧΝΙΚΩΝ ΕΡΓΩΝ ΤΗΣ ΠΕΡΙΦΕΡΕΙΑΚΗΣ ΕΝΟΤΗΤΑΣ ΤΡΙΚΑΛΩΝ) και στο εργοτάξιο των προς εκτέλεση έργων, καθώς και στα κεντρικά του γραφεία.

Ο Εργοδότης θα θέσει στη διάθεση του ‘’Τεχνικού Συμβούλου’’ χώρους στα γραφεία του στο εργοτάξιο. Ο Σύμβουλος βαρύνεται με όλες τις δαπάνες για τον εξοπλισμό τους, για τις δαπάνες εγκατάστασης και λειτουργίας των μέσων επικοινωνίας (τηλέφωνο, fax) και την στελέχωσή τους με κατάλληλο βοηθητικό προσωπικό μη αμειβόμενο.

Πίνακας προσωπικού συμβούλου Κατηγορία και εμπειρία αυτού

1. Ο ‘’Τεχνικός Σύμβουλος’’ πρέπει να διαθέτει κατάλληλο σε ικανότητα και εμπειρία επαρκές επιστημονικό, τεχνικό και διοικητικό προσωπικό και την αναγκαία οργάνωση των κεντρικών γραφείων του στην έδρα του, για την επιτυχή εκπλήρωση των συμβατικών υποχρεώσεών του.

2. Ο ‘’Τεχνικός Σύμβουλος’’ πρέπει να διαθέτει το απαιτούμενο επιστημονικό προσωπικό, που θα είναι ανώτατης εκπαίδευσης, ισότιμης προς τα Ελληνικά Πολυτεχνεία ή τα Ελληνικά Πανεπιστήμια, και λοιπό προσωπικό στα πλαίσια της υπηρεσίας επίβλεψης του έργου, απασχολώντας επίσης όπου απαιτείται και το δυναμικό των γραφείων του στην Ελλάδα ή στο εξωτερικό και την οργάνωση γενικά των γραφείων του για την άριστη εκπλήρωση των συμβατικών υποχρεώσεών του.

3. Ειδικότερα πρέπει να προβλεφθεί η εκ μέρους του ‘’Τεχνικού Συμβούλου’’ διάθεση όποτε θα ζητούνται κάθε φορά από την Υπηρεσία επί τόπου των έργων ή οπουδήποτε απαιτείται, των εξής τουλάχιστον τεχνικών επιστημόνων:
	α/α
	Θέση στο έργο του Τεχνικού Συμβούλου -

Εξειδίκευση
	Ελάχιστη εμπειρία (έτη)
	Κατηγορία
	Πλήθος προσώπων

	1
	Τεχνικός Επιστήμονας Πανεπιστημιακού Επιπέδου 20ετούς τουλάχιστον εμπειρίας
	20
	ΑΤ1
	2

	2
	Τεχνικός Επιστήμονας Πανεπιστημιακού Επιπέδου 5ετούς τουλάχιστον εμπειρίας
	5
	ΑΤ2
	1

	
	Σύνολο:
	
	
	3


4. Εκ του προσωπικού του ‘’Τεχνικού Συμβούλου’’ θα υπάρχει κάποιος επικεφαλής και αν αυτός είναι αλλοδαπός θα πρέπει να υπάρχει στη σύνθεση του γραφείου του ‘’τεχνικού Συμβούλου και έτερος Τεχνικός ο οποίος θα γράφει και θα ομιλεί απταίστως την γλώσσα του ‘’Τεχνικού Συμβούλου’’ και την Ελληνική.

Η αποδοχή όλου του προσωπικού θα γίνεται μετά από πρόταση του τεχνικού Συμβούλου και  κατόπιν εγγράφου της Υπηρεσίας κατά την φάση των εργασιών.

5. Η οποιαδήποτε αλλαγή στο προσωπικό αυτό θα γίνεται μόνο κατόπιν σύμφωνης γνώμης του εργοδότη μετά από σχετική ειδοποίηση του Συμβούλου.

6. Ο εργοδότης έχει το δικαίωμα να δίνει εντολή στον ‘’Τεχνικό Σύμβουλο’’ να απομακρύνει οποιονδήποτε υπάλληλο ο οποίος αποδεικνύεται ακατάλληλος για τον σκοπό που απασχολείται. Η ανωτέρω απομάκρυνση θα γίνεται απροφασίστως μέσα σε 10 ημέρες από την ειδοποίηση του ‘’Τεχνικού Συμβούλου’’.

7. Με την υπογραφή της συμβάσεως ο ‘’Τεχνικός Σύμβουλος’’ θα ορίσει έναν από το προσωπικό του σαν αντιπρόσωπό του και έναν αναπληρωτή αυτού. Ο αντιπρόσωπος του ‘’Τεχνικού Συμβούλου’’ ο οποίος θα πρέπει να ομιλεί και να γράφει απταίστως την Ελληνική και την γλώσσα του ‘’Τεχνικού Συμβούλου’’ θα είναι εξουσιοδοτημένος να ενεργεί κατ’ εντολή του σε όλα τα ζητήματα που σχετίζονται με την σύμβαση, να τον αντιπροσωπεύει σε όλα τα τεχνικά θέματα και να διευθετεί για λογαριασμό του οποιαδήποτε διαφορά προκύπτει ή σχετίζεται με την σύμβαση. Ο αντιπρόσωπος του ‘’Τεχνικού Συμβούλου’’ και ο αναπληρωτής του δύναται να αλλάξει με έγγραφη δήλωση του ‘’Τεχνικού Συμβούλου’’.

8. Σε κάθε περίπτωση αντικατάστασης ή πρόσληψης νέου προσώπου Επιστημονικού επιπέδου, ο ‘’Τεχνικός Σύμβουλος’’ θα συνοδεύει την αίτησή του με τα αναγκαία πιστοποιητικά εμπειρίας και βιογραφικά σημειώματα.

Β.     Τεκμηρίωση Σκοπιμότητας Υπηρεσιών   Συμβούλου του Έργου
1. Σκοπιμότητα Συμβούλου 

Η υποβοήθηση της Υπηρεσίας επίβλεψης του έργου από Τεχνικό Σύμβουλο κρίνεται απαραίτητη λαμβάνοντας υπόψη τα εξής:

i. Το υπό κατασκευή έργο είναι έργο ειδικό, τεχνικά πολύπλοκο και ιδιαίτερα σημαντικό.

ii. Το ανωτέρω έργο έχει ιδιαίτερες απαιτήσεις επίβλεψης όχι μόνο λόγω της πολυπλοκότητάς του αλλά και λόγω της αυστηρής και επιμελούς τήρησης των προδιαγραφών και κανόνων κατασκευής, καθώς και των αναγκαίων διαρκών εργαστηριακών ελέγχων.
iii. Επιπλέον υπάρχουν ειδικά θέματα για τα οποία απαιτείται η Υπηρεσία να συμβουλεύεται εξειδικευμένους επιστήμονες και γραφεία για την υλοποίηση του έργου.

iv. Με την υπ΄αριθ. 37 Συνεδρία, 7 Πράξη του Συμβουλίου Δημοσίων Έργων Τμήμα Κατασκευών γνωμοδότηση που προβλέπεται στο άρθρο 9 παρ. 1 του ν. 3316/05, τεκμηριώνεται η αναγκαιότητα χρησιμοποίησης Τεχνικού Συμβούλου.
2. Αντικείμενο και χρόνος απασχόλησης προσωπικού συμβούλου
Τεχνικός Επιστήμονας Πανεπιστημιακού Επιπέδου (Γεωτεχνικός Μηχανικός) 20-ετούς τουλάχιστον πείρας
Είναι ο Γενικός Συντονιστής και Επικεφαλής των Υπηρεσιών του Συμβούλου στο εργοτάξιο, καθώς και ο εκ μέρους του Τεχνικού Συμβούλου υπεύθυνος σε θέματα γεωτεχνικής μηχανικής. Καθήκον του είναι:

· Να παρακολουθεί την εκτέλεση του έργου.

· Να έχει πλήρη και σαφή ενημέρωση του έργου, των Συμβατικών Τευχών αυτού, των υφισταμένων μελετών, των τοπικών και ειδικών συνθηκών του έργου και των εν γένει αναγκών αυτού.

· Να εντοπίζει προβλήματα και να προτείνει λύσεις προς διερεύνηση.

· Να συντάσσει εκθέσεις για την πρόοδο του έργου.

· Να ρυθμίζει τις καθημερινές ενασχολήσεις του υπόλοιπου προσωπικού του Τεχνικού Συμβούλου

· Να παρακολουθεί τη δραστηριότητα του υπόλοιπου προσωπικού του Συμβούλου.

· Να συντάσσει το ημερολόγιο του Τεχνικού Συμβούλου.

· Να παρακολουθεί και να ελέγχει την εφαρμογή του συστήματος υγιεινής και ασφάλειας στο εργοτάξιο.

· Να υπογράφει τα προς την Υπηρεσία έγγραφα, υπομνήματα και ενημερωτικά σημειώματα που έχουν σχέση με την εκτέλεση του έργου. 

· Να συνεργάζεται με την Διευθύνουσα Υπηρεσία του εκτελούμενου έργου, την οποία καλείται δια της παρούσας σύμβασης να υποστηρίξει – υποβοηθήσει.

· Να συνεργάζεται με την Προϊσταμένη Αρχή όσες φορές καλείται προς τούτο. 

· Να έχει πλήρη και σαφή ενημέρωση επί της Σύβασης των υπηρεσιών του Συμβούλου.
Τεχνικός Επιστήμονας Πανεπιστημιακού Επιπέδου τουλάχιστον 5-ετούς εμπειρίας σε εργαστήριο εδαφομηχανικής για τον επί τόπου ποιοτικό έλεγχο
Είναι ο εκ μέρους του Τεχνικού Συμβούλου υπεύθυνος ελέγχου της ποιότητας του έργου. Καθήκον του είναι:
· Να κάνει δειγματοληψίες σε όλες τις κατασκευές και να εκδίδει ενυπόγραφα αποτελέσματα των ελέγχων χρησιμοποιώντας το εργοταξιακό εργαστήριο.

· Να παραδίδει τα παραπάνω αποτελέσματα στον Επικεφαλή των Υπηρεσιών του Συμβούλου για αξιολόγηση και περαιτέρω ενέργειες.

· Να μεταβαίνει σε εκτός εργοταξίου εργαστήρια για να παρακολουθεί ειδικούς ελέγχους.

· Να συμπληρώνει το τεύχος παρουσίασης των εργαστηριακών ελέγχων του Συμβούλου.

· Να συντάσσει πίνακες επάρκειας των εργαστηριακών ελέγχων σύμφωνα με τη σύμβαση.

· Να ελέγχει την επάρκεια του εξοπλισμού του εργοταξιακού εργαστηρίου.

· Να ελέγχει ώστε οι συσκευές του εργαστηρίου να διαθέτουν πιστοποιητικά σωστής λειτουργίας από το ΚΕΔΕ ή εξουσιοδοτημένα εργαστήρια.

· Να προτείνει βελτιώσεις ποιότητας.

· Να λαμβάνει μετρήσεις των οργάνων ελέγχου του αναχώματος, εκτός των τοπογραφικών μετρήσεων που θα γίνονται από το προσωπικό του αναδόχου κατασκευής του έργου.

Γ.     Πρόγραμμα εργασιών

· Στην κατηγορία προσωπικού που αντιστοιχεί στο άρθρο Α1 του τιμολογίου, Τεχνικός Επιστήμονας Πανεπιστημιακού Επιπέδου 20-ετούς τουλάχιστον εμπειρίας, εκτιμάται ότι θα απαιτηθεί ποσότητα 71 ημερών, ήτοι 3 ημέρες το μήνα επί 21 μήνες για επισκέψεις στο έργο, σύνταξη τεχνικών εκθέσεων - αξιολογήσεων και συμμετοχή σε συσκέψεις (15 μήνες ολοκλήρωση των εργασιών κατασκευής, 6 μήνες πρώτη πλήρωση του ταμιευτήρα) και 8 ημέρες για τη σύνταξη της έκθεσης αξιολόγησης. 

· Στην κατηγορία προσωπικού που αντιστοιχεί στο άρθρο Α2 του τιμολογίου, Τεχνικός Επιστήμονας Πανεπιστημιακού Επιπέδου 8-ετούς τουλάχιστον εμπειρίας, εκτιμάται ότι θα απαιτηθεί συνολική ποσότητα 18 μηνών, ήτοι: α) 15 μήνες για επιτόπου εργασία ενός ατόμου με σκοπό την επίβλεψη και τον ποιοτικό έλεγχο κατά τις εργασίες ολοκλήρωσης της κατασκευής του έργου και την εγκατάσταση των οργάνων ελέγχου και β) μερική παρουσία κατά του έξι μήνες που ακολουθούν της αποπεράτωσης των έργων με σκοπό την παρακολούθηση της πρώτης πλήρωσης του ταμιευτήρα και την λήψη μετρήσεων και αξιολόγηση μετρήσεων  από τα όργανα ελέγχου.

	α/α
	Θέση στο έργο του Συμβούλου - Εξειδίκευση
	1ο Έτος
	2ο έτος
	Ανθρωποημέρες
	Ανθρωπομήνες

	1
	Τεχνικός Επιστήμονας Πανεπιστημιακού Επιπέδου 20-ετούς τουλάχιστον εμπειρίας (Γεωτεχνικός Μηχανικός)
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	71
	

	2
	Τεχνικός Επιστήμονας Πανεπιστημιακού Επιπέδου 5-ετούς τουλάχιστον εμπειρίας σε εργαστήριο εδαφομηχανικής για τον επί τόπου ποιοτικό έλεγχο
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	
	18

	
	Μερικής Απασχόλησης
	
	

	
	Συνεχούς Απασχόλησης
	
	


Δ.     Αναλυτικός Προϋπολογισμός Δαπάνης – Καθορισμός Ζητούμενων Κατηγοριών Μελετών

1. Αναλυτικός προϋπολογισμός δαπάνης και συσχέτιση ζητούμενου προσωπικού με τις κατηγορίες μελετών

Η προεκτιμώμενη αμοιβή των υπηρεσιών που ζητούνται προκύπτει από τον αναλυτικό προϋπολογισμό δαπάνης σύμφωνα με τον πίνακα που ακολουθεί. Οι κατηγορίες πτυχίων μελετών που ζητούνται για την υπό ανάθεση Σύμβαση προκύπτουν από την κατάταξη του κάθε μέλους του ζητούμενου επιστημονικού προσωπικού στην κατά τεκμήριο αρμόζουσα κατηγορία μελέτης σύμφωνα με τον κατωτέρω πίνακα.
Οι τιμές μονάδος των κατηγοριών ΑΤ1 και ΑΤ2 ανά ανθρωποημέρα και ανθρωπομήνα αντίστοιχα προσδιορίστηκαν βάσει των εγκεκριμένων αμοιβών, όπως αυτές περιλαμβάνονται στον ΚΑΝΟΝΙΣΜΟ ΠΡΟΕΚΤΙΜΩΜΕΝΩΝ ΑΜΟΙΒΩΝ ΜΕΛΕΤΩΝ ΚΑΙ ΥΠΗΡΕΣΙΩΝ σύμφωνα με την Απόφαση ΥΠΕΧΩΔΕ ΔΜΕΟ/α/1257/9-8-05 και την Εγκύκλιο 8 / 15-3-2006, Αρ.Πρωτ. Δ17γ/10/39/ΦΝ439, όπως προβλέπεται από την παρ. 7 του άρθρου 4 του Ν. 3316/2005.

Η αποζημίωση ανθρωπομήνα νοείται ως αποζημίωση 22 ανθρωποημερών.

	α/α
	Θέση στο έργο του Συμβούλου - Εξειδίκευση
	Ελάχιστη Εμπειρία (Έτη)
	Κατηγορία Εμπειρίας
	Ημέρες
	Μήνες
	Τιμή

(Ευρώ)
	Δαπάνη

(Ευρώ)

	1
	Τεχνικός Επιστήμονας Πανεπιστημιακού Επιπέδου 20-ετούς τουλάχιστον εμπειρίας
	20
	ΑΤ1
	71
	---
	723,00
	51.333,00

	2
	Τεχνικός Επιστήμονας Πανεπιστημιακού Επιπέδου 5-ετούς τουλάχιστον εμπειρίας
	85
	ΑΤ2
	---
	18
	7.953,00
	143.154,00

	
	ΔΑΠΑΝΗ
	
	
	
	
	
	194.487,00

	
	Φ.Π.Α. 23%
	
	
	
	
	
	44.732,01

	
	ΣΥΝΟΛΟ
	
	
	
	
	
	239.219,01


2. Ζητούμενες κατηγορίες και τάξεις μελετητικών πτυχίων

Στο διαγωνισμό δικαιούνται να συμμετέχουν φυσικά ή νομικά πρόσωπα αυτοτελώς ή σε σύμπραξη ή κοινοπραξία που διαθέτουν υποχρεωτικά σχετική εμπειρία κλπ. βάσει του άρθρου 14.3 του Ν. 3316/05, όπως αναφέρεται στο άρθρο 20 της παρούσας διακήρυξης και στελέχωση στην κατηγορία 21 (Γεωτεχνικές μελέτες), μελετητικό πτυχίο Γ τάξης και άνω.
	Τρίκαλα, Αύγουστος 2015

